[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.7.2007

SEC(2007) 936

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ ΠΕΡΙΛΗΨΗ ΤΗΣ ΕΚΤΙΜΗΣΗΣ ΑΝΤΙΚΤΥΠΟΥ

Συνοδευτικό έγγραφο της Λευκής Βίβλου για τον αθλητισμό {COM(2007) 391 τελικό} {SEC(2007) 932} {SEC(2007) 934} {SEC(2007) 935}

Η παρούσα εκτίμηση αντικτύπου εξηγεί τους βασικούς λόγους και τη διαδικασία που οδήγησαν στην απόφαση της Επιτροπής να συντάξει τη Λευκή Βίβλο για τον αθλητισμό. Η απόφαση βασίστηκε στις ήδη διαθέσιμες γνώσεις, σε εκτεταμένες διαβουλεύσεις με κυβερνητικούς και μη κυβερνητικούς φορείς και σε μια επισκόπηση των υφιστάμενων εκθέσεων και μελετών[1], χάρη στα οποία μπόρεσε η Επιτροπή να θέσει τις προτεραιότητες μιας πολιτικής πρωτοβουλίας στον τομέα του αθλητισμού. Η ανάλυση επιβεβαίωσε ότι έχει εναποτεθεί στην ΕΕ σημαντικό εύρος προσδοκιών για τον αποτελεσματικότερο συνυπολογισμό των ιδιαίτερων χαρακτηριστικών του αθλητισμού στη χάραξη πολιτικής της[2], στο πλαίσιο του σεβασμού της αυτονομίας του αθλητισμού. Επίσης διαπιστώθηκε ότι υπάρχουν διάφοροι τομείς όπου η κοινοτική δράση στον τομέα του αθλητισμού θα μπορούσε να προσδώσει προστιθέμενη αξία στα μέτρα που ισχύουν σε εθνικό επίπεδο. Τέλος, η ανάλυση επιβεβαίωσε ότι οι δυνατότητες του αθλητισμού στον κοινωνικό και τον οικονομικό τομέα θα μπορούσαν να αξιοποιηθούν καλύτερα ώστε να μπορέσει η ΕΕ να επιτύχει τους στρατηγικούς στόχους της.

Το ισχύον νομοθετικό πλαίσιο δεν παρέχει στην ΕΕ κάποια ιδιαίτερη νομική αρμοδιότητα όσον αφορά τον αθλητισμό. Ωστόσο, πρόκειται για έναν τομέα στον οποίο εφαρμόζονται πολλές διατάξεις της συνθήκης ΕΚ και ο οποίος υπόκειται, ως εκ τούτου, στις αποφάσεις των ευρωπαϊκών δικαστηρίων και στις αποφάσεις της Επιτροπής. Το περίπλοκο τοπίο του ευρωπαϊκού αθλητισμού, με τις πολύπλευρες παραμέτρους του, αλληλεπιδρά με πολλές κοινοτικές πολιτικές και έρχεται αντιμέτωπο με νέες κοινωνικές και οικονομικές πραγματικότητες και προκλήσεις, γεγονός που, μέχρι σήμερα, δεν έχει εξεταστεί σφαιρικά με πρωτοβουλία επιπέδου ΕΕ. Έτσι, οποιαδήποτε ανταπόκριση στις προσδοκίες των ενδιαφερομένων όσον αφορά την κατάρτιση κοινοτικής πρωτοβουλίας πρέπει να βασίζεται σε μια ολιστική προσέγγιση πολιτικής, η οποία θα λαμβάνει υπόψη, αφενός, το ουσιαστικό νομικό πλαίσιο και, αφετέρου, την ανάγκη σεβασμού της αυτονομίας του αθλητισμού και των επιταγών της επικουρικότητας. Οποιαδήποτε τέτοια πρωτοβουλία απαιτεί, φυσικά, τη στενή συνεργασία μεταξύ όλων των σχετικών υπηρεσιών της Επιτροπής.

Δεδομένων των παραπάνω στοιχείων, η εκτίμηση αντικτύπου παρουσιάζει αδρομερώς τα κύρια σημεία μιας πρωτοβουλίας εκ μέρους της Επιτροπής στον τομέα του αθλητισμού, εξηγεί τους ουσιαστικούς λόγους, εντοπίζει τα καίρια προβλήματα και αναλύει τους βασικούς στόχους. Τα καίρια προβλήματα θα μπορούσαν να εντοπιστούν με βάση τρεις κυρίως τομείς: τον κοινωνικό ρόλο του αθλητισμού, την οικονομική διάσταση του αθλητισμού και την οργάνωση του αθλητισμού. Τα προβλήματα αυτά παρουσιάζονται με τη μορφή ενός καταλόγου θεμάτων και κύριων προκλήσεων που σχετίζονται με αυτούς τους τομείς. Λόγω του μεγάλου αριθμού θεμάτων που πρέπει να αντιμετωπιστούν μέσω της σφαιρικής προσέγγισης του αθλητισμού, καθορίζονται έξι προβλήματα προτεραιότητας για τους σκοπούς της εκτίμησης αντικτύπου, τα οποία αντικατοπτρίζουν τους βασικούς προβληματισμούς που διατυπώθηκαν από τους ενδιαφερομένους:

α) την έλλειψη ασφάλειας δικαίου όσον αφορά την εφαρμογή του κοινοτικού δικαίου στον τομέα του αθλητισμού·

β) ζητήματα διαχείρισης που αφορούν κυρίως τον επαγγελματικό αθλητισμό, ιδίως τις παράνομες πρακτικές οι οποίες φαίνεται να είναι διαδεδομένες μεταξύ των μάνατζερ των παικτών, την ελλιπή προστασία ανήλικων αθλητών, καθώς και τις επιβλαβείς συνέπειες του ντόπινγκ, του ρατσισμού και της βίας στον αθλητισμό·

γ) τη χρηματοδότηση του αθλητισμού και τις προκλήσεις που αντιμετωπίζει ο παραδοσιακός τρόπος χρηματοδότησης του αθλητισμού της βάσης·

δ) την έλλειψη δεδομένων για τον τομέα του αθλητισμού τα οποία θα μπορούσαν να αποτελέσουν τη βάση για τη χάραξη πολιτικής·

ε) το αυξανόμενο πρόβλημα του υπερβολικού βάρους, της παχυσαρκίας, των καρδιαγγειακών νοσημάτων και της οστεοαρθρίτιδας, τα οποία οφείλονται, σε μεγάλο βαθμό, στην έλλειψη σωματικής άσκησης·

στ) την περιορισμένη ενσωμάτωση αθλητικών θεμάτων στις πολιτικές για την εκπαίδευση και την κατάρτιση.

Η έκθεση αποδεικνύει ότι στόχος της κοινοτικής πρωτοβουλίας για τον αθλητισμό θα πρέπει να είναι ο στρατηγικός προσανατολισμός όσον αφορά το ρόλο του αθλητισμού στην Ευρώπη, η ενθάρρυνση της συζήτησης σχετικά με συγκεκριμένα προβλήματα και η αύξηση της προβολής του εν λόγω τομέα στη χάραξη κοινοτικής πολιτικής. Η έκθεση αναφέρει ότι η πρωτοβουλία επιδιώκει να επισημάνει, να αναγνωρίσει και να προωθήσει –στο πλαίσιο της χάραξης κοινοτικής πολιτικής– τα ιδιαίτερα κοινωνικά, οικονομικά και οργανωτικά χαρακτηριστικά του αθλητισμού. Ένας άλλος στόχος είναι η αποτελεσματικότερη ενσωμάτωση του αθλητισμού στα υφιστάμενα και στα σχεδιαζόμενα προγράμματα και μέτρα της ΕΕ, καθώς και η εξεύρεση του τρόπου με τον οποίο μπορεί να χορηγηθεί χρηματική ενίσχυση σε συναφή με τον αθλητισμό σχέδια στο πλαίσιο των κοινοτικών χρηματοδοτικών μέσων. Η εκτίμηση αντικτύπου καθορίζει επίσης το στόχο της βελτίωσης του διαλόγου και των διαρθρώσεων πολιτικής συνεργασίας για τον αθλητισμό σε επίπεδο ΕΕ.

Από την εκτίμηση αντικτύπου προκύπτουν τέσσερις διαφορετικές εναλλακτικές επιλογές για την εξέταση του ρόλου του αθλητισμού στην Ευρώπη εντός του ισχύοντος νομικού και πολιτικού πλαισίου:

- Εναλλακτική επιλογή 1: δεν λαμβάνεται κανένα μέτρο, κάτι που συνεπάγεται τη συνέχιση των ισχυουσών ρυθμίσεων στον τομέα του αθλητισμού·

- Εναλλακτική επιλογή 2: περαιτέρω διαβουλεύσεις σχετικά με την ανάγκη κοινοτικής πρωτοβουλίας για τον αθλητισμό με την έκδοση πράσινης βίβλου·

- Εναλλακτική επιλογή 3: εξέταση του αθλητισμού μέσω μιας ευρείας και σφαιρικής πρωτοβουλίας, η οποία θα έχει τη μορφή ενός μη νομικά δεσμευτικού μέσου, δηλαδή μέσω λευκής βίβλου ή ανακοίνωσης·

- Εναλλακτική επιλογή 4: λήψη ρυθμιστικών μέτρων για ειδικά προβλήματα, σε συνδυασμό με καλύτερη ενσωμάτωση του αθλητισμού στις πολιτικές και τα προγράμματα της ΕΕ.

Μετά την ανάλυση του πιθανού αντικτύπου, της αποτελεσματικότητας, της αποδοτικότητας του κόστους, της συνοχής και των δυνητικών κινδύνων που ενέχουν οι προτεινόμενες ενέργειες στους έξι τομείς προτεραιότητας, η έκθεση καταλήγει στο συμπέρασμα ότι η εναλλακτική επιλογή 1 (κανένα κοινοτικό μέτρο) δεν θα ικανοποιούσε τα αιτήματα των ενδιαφερομένων και θα μπορούσε να είχε ως αποτέλεσμα να συνεχιστούν οι χαμένες ευκαιρίες για την αντιμετώπιση των υφιστάμενων προκλήσεων στον τομέα του αθλητισμού. Με βάση τις σφαιρικές διαβουλεύσεις που διενεργήθηκαν ήδη κατά τα προηγούμενα χρόνια, η έκθεση δεν διαπιστώνει κάποια προστιθέμενη αξία στη συνέχιση της διαδικασίας των διαβουλεύσεων (εναλλακτική επιλογή 2). Η έκθεση θεωρεί ότι οι κανονιστικές ή νομοθετικές προτάσεις σε ορισμένους τομείς, όπως προτείνεται με την εναλλακτική επιλογή 4, θα συνεπάγονταν τον κίνδυνο να μη τηρείται η αρχή της επικουρικότητας και η αυτονομία του αθλητισμού και δεν θα λάμβαναν υπόψη τις πολύπλευρες παραμέτρους του αθλητισμού.

Η εναλλακτική επιλογή της λευκής βίβλου ανταποκρίνεται καλύτερα στους επιδιωκόμενους στόχους και είναι η πλέον συμφέρουσα από άποψη κόστους-αποτελεσματικότητας. Μέσω ενός σχεδίου δράσης που προβλέπει σαφή μέτρα για τα κυριότερα θέματα, συνδυάζει τα αποτελεσματικότερα μέτρα σε διάφορα επίπεδα με το σεβασμό της αυτονομίας του αθλήματος και της διάκρισης των αρμοδιοτήτων για τον αθλητισμό στην Ευρώπη. Αυτή είναι η εναλλακτική επιλογή που εκπληρώνει καλύτερα την ελπίδα να αποκτήσει πολιτική βαρύτητα και προβολή μια πρωτοβουλία για τον αθλητισμό σε επίπεδο ΕΕ εντός του ισχύοντος νομικού πλαισίου.

[1] Εκτενής παρουσίαση των διαβουλεύσεων που διενεργήθηκαν κατά τα προηγούμενα έτη τόσο με κυβερνητικούς όσο και με μη κυβερνητικούς φορείς παρατίθεται στο παράρτημα III του εγγράφου εργασίας των υπηρεσιών της Επιτροπής που συνοδεύει τη Λευκή Βίβλο.

[2] Όπως ορίζεται στη δήλωση του Ευρωπαϊκού Συμβουλίου της Νίκαιας του 2000.